Dėl paukščių gripo protrūkių, išaugusių gamybos sąnaudų, Europos Sąjungos kiaušinių gamintojai sumažino vištų dedeklių skaičių. Todėl padidėjo kiaušinių paklausa ir kaina. Europos Komisijos negalutiniais duomenimis, 2022 m. iš viso kiaušinių gavyba ES gali siekti 6,921 mln. t. – 2,3 proc. mažiau nei 2021 m.

2022 m. ES šalyse daugiausia kiaušinių pagamino Prancūzija – 959,800 tūkst. t, Vokietija – 962 tūkst. t, Ispanija – 870 tūkst. t, Italija – 800,600 tūkst. t, Nyderlandai – 703 tūkst. t ir Lenkija – 569 tūkst. Prognozuojama, kad kiaušinių gavyba Slovėnijoje padidės 5,8 proc., o Kroatijoje – 3,6 proc., tačiau Graikijoje gali sumažėti 10,9 proc., Prancūzijoje – 8,3 proc., Čekijos Respublikoje – 6,7 proc., o Lenkijoje – 5,8 proc.

Preliminariais EK duomenimis, 2022 m., palyginti su 2021 m., ES šalyse vištų kiaušinių su lukštais gavyba gali sumažėti 2,5 proc. ir sudaryti 6,342 mln. t. Pagrindinės kiaušinių su lukštais gamintojomis išliko tos didžiosios ES šalys : Prancūzija, Vokietija., Ispanija, Italija ir kitos. Tačiau, palyginti su 2021 m., kiaušinių su lukštais gavyba Graikijoje turėtų sumažėti 10,9 proc., Prancūzijoje 8,9 proc., Čekijos Respublikoje – 7,9 proc. ir Lenkijoje – 7,4 proc. Tikimasi, kad 2022 m., palyginti su 2021 m., kiaušinių su lukštais pardavimai padidės Slovėnijoje (7,6 proc.), Kroatijoje (3,6 proc.) ir Airijoje ( 2,4 proc.).

2022 m. ES šalyse perinimui skirtų kiaušinių gavyba gali siekti apie 665,065 tūkst. t, t. y. – 0,3 proc. daugiau nei 2021 m. Prognozuojama, Lenkija pagamins 104 tūkst. t, Prancūzija – 73,200 tūkst. t, Nyderlandai – 78 tūkst. t, Vokietija – 72 tūkst. t, Ispanija – 58 tūkst. t, Belgija – 47 tūkst. t, o Italija – 40,600 tūkst. t kiaušinių. Perinti skirtų kiaušinių gavyba analizuojamu laikotarpiu turėtų padidėti Danijoje (7,1 proc.) ir Kroatijoje (4,1 proc.). Tačiau Suomijoje viščiukų auginimui skirtų kiaušinių gavyba gali sumažėti 10,5 proc. (iki 170 t).

Negalutiniais ŽŪDC (LŽŪMPRIS) duomenimis, 2022 m. Lietuvos vištų kiaušinių su lukštais gavyba buvo 7,09 proc. mažesnė nei 2021 m.

.

Šaltinis – ŽŪDC (LŽŪMPRIS), EK